**Nemuritor**

*Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La mulţi ani, Ioan! Dacă spre atingerea unui vis ar exista drumuri,

mi-aş dori să fiu o hartă sub paşii tăi, să nu te rătăceşti niciodată!

“Visele cele mai nebuneşti se scriu cu cerneala inimii.”

Marc Levy

Nu ştiu nici azi din ce-şi compune viaţa

Balada pentru coarde şi pian,

Dar mi-am dorit să-i fur eternitatea,

De ziua ta, să ţi-o ofer, Ioan.

Să-i savurezi aroma dulce-amară

Întârziind sub pleoapa unui vers

Născut târziu, cândva-ntr-o primăvară,

Când m-ai luat de mână şi am mers

Pe-un drum de gând, acolo veşnicia

E-un lucru cert, şi-acum îmi amintesc

Că zilnic ne-aşteptam în poezia

Ce ne-a unit, când straniu, când firesc.

Apoi mă-ntreb: de ce să fur secunde

Şi să le-ascund în slovele de dor,

Când anii trec şi nu-i mai pot ascunde?...

Dar ştiu că tu vei fi nemuritor.

Când toamna-şi culcă fruntea-n poala serii

Trec nostalgii prin norii diafani

Şi gândul meu te caută departe

Cât să-ţi şoptească tainic: „La mulţi ani!”

Nici azi nu ştiu din ce se naşte visul

Poete drag, dar ochii tăi mi-au spus

Că nemurirea doarme-n paradisul

Unui poem, de-aceea m-am supus.